ก.ล.ต.ปรับเกณฑ์การออก-เสนอขายตราสารหนี้เพื่ออนุรักษ์สิ่งแวดล้อม
ก.ล.ต.ปรับเกณฑ์การออก-เสนอขายตราสารหนี้เพื่ออนุรักษ์สิ่งแวดล้อม มีผลตั้งแต่ 31 ธ.ค.61
17 ม.ค. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ปรับปรุงเกณฑ์การเปิดเผยข้อมูลเพื่อรองรับการออกและเสนอขายตราสารหนี้เพื่ออนุรักษ์สิ่งแวดล้อม (Green Bond) โดยผู้ที่จะออกตราสารหนี้เพื่ออนุรักษ์สิ่งแวดล้อมต้องเปิดเผยข้อมูลในแบบแสดงรายการข้อมูลการเสนอขายตราสารหนี้ หรือแบบ filing เพิ่มเติม
อาทิ มาตรฐานที่นำมาอ้างอิง วัตถุประสงค์การใช้เงินที่ได้จากการระดมทุนที่เกี่ยวข้องกับการอนุรักษ์สิ่งแวดล้อม กระบวนการที่ใช้ในการประเมินและคัดเลือกโครงการ การบริหารจัดการเงินที่ได้จากการระดมทุน และการรายงานและช่องทางการเปิดเผยข้อมูลเกี่ยวกับการดำเนินการหลังการขาย ซึ่งจะมีผลใช้บังคับในวันที่ 31 ธันวาคม 2561
ตราสารหนี้เพื่ออนุรักษ์สิ่งแวดล้อมไม่ใช่ตราสารหนี้ประเภทใหม่ แต่เป็นตราสารหนี้ที่ระดมทุนโดยมีวัตถุประสงค์เพื่อนำเงินไปใช้ในโครงการที่เกี่ยวข้องกับการอนุรักษ์สิ่งแวดล้อม การกำกับดูแลผู้ออกตราสารหนี้จึงเป็นไปตามเกณฑ์การออกเสนอขายตราสารหนี้ที่มีอยู่เดิม รวมทั้งให้ปฏิบัติตามมาตรฐานที่เป็นที่ยอมรับในระดับสากล
โดยปัจจุบันได้มีการออกตราสารหนี้เพื่ออนุรักษ์สิ่งแวดล้อมการตามโครงการออกพันธบัตรอาเซียนกรีนบอนด์ (ASEAN Green Bond Standards) เป็นครั้งแรกโดยบริษัท บี.กริม เพาเวอร์ จำกัด (มหาชน) หรือ BGRIM มูลค่า 5,000 ล้านบาท ซึ่งได้รับการสนับสนุนจากธนาคารพัฒนาเอเชีย (ADB) ในการทำตามมาตรฐาน นอกจากนี้ ธนาคารพัฒนาเอเชียยังได้ลงทุนในตราสารหนี้ดังกล่าวทั้งจำนวนด้วย